**Sergei Iosifovitš Vyšedkevitš** (ven. Сергей Иосифович Вышедкевич; s. 3. tammikuuta 1975 Dedovsk, Venäjän SFNT, Neuvostoliitto) on venäläinen entinen jääkiekkopuolustaja. Hän pelasi suurimman osan urastaan kotimaassaan, jossa Vyšedkevitš pelasi ammattilaisena 13 kautena. Hän pelasi urallaan myös viisi kautta Pohjois-Amerikassa. Vyšedkevitš pelasi siellä NHL-joukkue Atlanta Thrashersissa 30 runkosarjaottelua tehopistein 2+5=7 ja keräten 16 jäähyminuuttia.

Ura
---

### Seuraura

Vyšedkevitš Dinamo Moskovan paidassa Continental Cupin finaaliottelussa slovakialaista HKm Zvolenia vastaan tammikuussa 2005.
Vyšedkevitš oli Dinamo Moskovan kasvatti. Hän debytoi seuran miesten joukkueessa Kansainvälisen liigan pudotuspeleissä keväällä 1994, jolloin Vyšedkevitš pelasi siellä neljä ottelua tehden kaksi syöttöpistettä ja eteni Dinamon kanssa liigan finaaliin saakka. Mestaruuden vei kuitenkin Lada Toljatti otteluvoitoin 3-2. Varsinaisella tulokaskaudellaan 1994–1995 hän teki Kansainvälisessä liigassa 49 runkosarjaottelussa tehot 6+7=13 ja 14 playoff-ottelussa kaksi maalia. Vyšedkevitš voitti kauden päätteeksi mestaruuden. New Jersey Devils varasi hänet kolmannella kierroksella 70. pelaajana NHL:n varaustilaisuudessa 1995. Myös kausi 1995–1996 päättyi Kansainvälisen liigan mestaruuteen.

Kaudeksi 1996–1997 Vyšedkevitš siirtyi New Jersey Devilsin organisaatioon. Hän pelasi kaikki kolme sopimuskauttaan kokonaan AHL-joukkue Albany River Ratsissa. Kolmannella sopimuskaudellaan 1998–1999 Vyšedkevitš sijoittui tehoilla 11+38=49 AHL:n puolustajien pistepörssissä kuudenneksi. Heinäkuussa 1999 Devils kauppasi hänet NHL:n laajennusjoukkue Atlanta Thrashersiin. Vyšedkevitš pelasi kauden 1999–2000 suurimmaksi osaksi IHL-joukkue Orlando Solar Bearsissa, jonka eniten maaleja tehnyt puolustaja hän oli 11 osumallaan. Hän jakoi 34 tehopisteellään myös liigan puolustajien pistepörssin kymmenennen sijan Cleveland Lumberjacksia ja Utah Grizzliesia edustaneen Tim Crowleyn kanssa. Kevään 2000 pudotuspeleissä Vyšedkevitš oli pelipaikastaan huolimatta Solar Bearsin paras pistemies ja maalintekijä tehoilla 3+3=6. Hän debytoi kauden aikana myös Thrashersin NHL-joukkueessa, jossa Vyšedkevitš pelasi seitsemän runkosarjaottelua tehopistein 1+3=4. Kaudella 2000–2001 hän pelasi 23 NHL-ottelua tehopistein 1+2=3, kunnes helmikuussa 2001 Vyšedkevitš ja Scott Langkow kaupattiin Mighty Ducks of Anaheimiin vaihdossa Ladislav Kohniin. Vyšedkevitš pelasi loppukauden kokonaan AHL-joukkue Cincinnati Mighty Ducksissa.

Vyšedkevitš palasi kaudeksi 2001–2002 kasvattajaseuraansa Dinamo Moskovaan, jonka eniten maaleja tehnyt puolustaja hän oli viidellä osumallaan. Kauden 2004–2005 päätteeksi Vyšedkevitš voitti Venäjän-mestaruuden. Hän edusti joukkuetta kauden aikana myös Continental Cupissa, jonka ratkaisevassa finaalikierroksen ottelussa Unkarin Székesfehérvárissa Dinamo kuitenkin hävisi slovakialaiselle HKm Zvolenille lukemin 2-1. Kaudella 2005–2006 Vyšedkevitš voitti Dinamon sisäisen tehotilaston lukemalla +10 ja edusti joukkuetta myös Euroopan seurajoukkueiden mestaruusturnauksessa, joka päättyi Dinamon voittoon. Kaudella 2006–2007 hän sijoittui 109 minuutillaan Superliigan jäähypörssissä kymmenenneksi. Kaudella 2007–2008 Vyšedkevitš oli Dinamon tehokkain puolustaja tehoilla 3+13=16.

Kaudella 2008–2009 Vyšedkevitš jatkoi pelejään Dinamo Moskovassa Superliigan korvanneessa KHL:ssä. Kaudeksi 2010–2011 hän siirtyi Torpedo Nižni Novgorodiin, joka jäi Vyšedkevitšin ainoaksi kotimaiseksi seuraksi Dinamon ulkopuolella. Hän lopetti pelaajauransa kevääseen 2011.

### Maajoukkueura

Vyšedkevitš edusti Venäjää MM-kilpailuissa vuosina 2002, 2003 ja 2005, joista vuoden 2002 turnaus päättyi kultaan ja vuoden 2005 turnaus pronssiin. Hän pelasi myös alle 20-vuotiaiden MM-kilpailuissa vuonna 1995, jolloin Vyšedkevitš voitti hopeaa ja jakoi Venäjän sisäisen syöttöpörssin voiton Vadim Šarifjanovin kanssa kuudella syöttöpisteellään.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1993–1994 | Dinamo Moskova | MHL | - | - | - | - | - | 4 | 0 | 2 | 2 | 2 |
| 1994–1995 | Dinamo Moskova | MHL | 49 | 6 | 7 | 13 | 67 | 14 | 2 | 0 | 2 | 12 | JMM | 7 | 1 | 6 | 7 | 4 |
| 1995–1996 | Dinamo Moskova | MHL | 49 | 5 | 4 | 9 | 12 | 13 | 1 | 1 | 2 | 6 |
| 1996–1997 | Albany River Rats | AHL | 65 | 8 | 27 | 35 | 16 | 12 | 0 | 6 | 6 | 0 |
| 1997–1998 | Albany River Rats | AHL | 54 | 12 | 16 | 28 | 12 | 13 | 0 | 10 | 10 | 4 |
| 1998–1999 | Albany River Rats | AHL | 79 | 11 | 38 | 49 | 28 | 5 | 0 | 3 | 3 | 0 |
| 1999–2000 | Orlando Solar Bears | IHL | 69 | 11 | 23 | 34 | 32 | 6 | 3 | 3 | 6 | 8 |
|  | Atlanta Thrashers | NHL | 7 | 1 | 3 | 4 | 2 | - | - | - | - | - |
| 2000–2001 | Orlando Solar Bears | IHL | 10 | 2 | 3 | 5 | 2 | - | - | - | - | - |
|  | Atlanta Thrashers | NHL | 23 | 1 | 2 | 3 | 14 | - | - | - | - | - |
|  | Cincinnati Mighty Ducks | AHL | 17 | 3 | 2 | 5 | 2 | - | - | - | - | - |
| 2001–2002 | Dinamo Moskova | RSL | 51 | 5 | 7 | 12 | 56 | 3 | 0 | 0 | 0 | 0 | MM | 9 | 0 | 0 | 0 | 8 |
| 2002–2003 | Dinamo Moskova | RSL | 50 | 4 | 8 | 12 | 58 | 5 | 0 | 2 | 2 | 36 | MM | 7 | 0 | 0 | 0 | 2 |
| 2003–2004 | Dinamo Moskova | RSL | 58 | 3 | 6 | 9 | 73 | 3 | 0 | 0 | 0 | 2 |
| 2004–2005 | Dinamo Moskova | RSL | 58 | 5 | 8 | 13 | 34 | 10 | 0 | 1 | 1 | 8 | MM | 9 | 1 | 1 | 2 | 6 |
| 2005–2006 | Dinamo Moskova | RSL | 51 | 2 | 4 | 6 | 42 | 4 | 0 | 0 | 0 | 16 |
| 2006–2007 | Dinamo Moskova | RSL | 54 | 3 | 15 | 18 | 109 | 3 | 1 | 2 | 3 | 4 |
| 2007–2008 | Dinamo Moskova | RSL | 57 | 3 | 13 | 16 | 80 | 9 | 2 | 1 | 3 | 6 |
| 2008–2009 | Dinamo Moskova | KHL | 51 | 3 | 12 | 15 | 64 | 12 | 0 | 0 | 0 | 10 |
| 2009–2010 | Dinamo Moskova | KHL | 47 | 2 | 7 | 9 | 48 | 4 | 0 | 0 | 0 | 0 |
| 2010–2011 | Torpedo Nižni Novgorod | KHL | 54 | 1 | 14 | 15 | 30 | - | - | - | - | - |
| 2 kautta | yhteensä | NHL | 30 | 2 | 5 | 7 | 16 | - | - | - | - | - |
| 3 kautta | yhteensä | KHL | 152 | 6 | 33 | 39 | 142 | 16 | 0 | 0 | 0 | 10 |
| 10 kautta | yhteensä | MHL/RSL | 477 | 36 | 72 | 108 | 531 | 68 | 6 | 9 | 15 | 92 |
| 4 kautta | yhteensä | AHL | 215 | 34 | 83 | 117 | 58 | 30 | 0 | 19 | 19 | 4 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Sergei Vyšedkevitš**.
* Sergei Vyšedkevitš The Internet Hockey Databasessa (englanniksi)
* Sergei Vyšedkevitš Legends of Hockey -sivustolla (englanniksi)
* Sergei Vyšedkevitš *Elite Prospects*. Everysport Media Group AB.  (englanniksi)

### Viitteet

1. 1 2 3 4  Sergei Vyšedkevitš *Elite Prospects*. Everysport Media Group AB.  (englanniksi)
2. ↑  Sergei Vyšedkevitš The Internet Hockey Databasessa (englanniksi)
3. ↑  Sergei Vyšedkevitš Legends of Hockey -sivustolla (englanniksi)
4. ↑  Atlanta ja Anaheim vaihtoivat pelaajia  10.2.2001. Jatkoaika.com. Viitattu 18.2.2015.
5. ↑  ЦСКА и «Салават Юлаев» провели обмен  10.10.2012. КХЛ. Viitattu 18.2.2015. (venäjäksi)